Piero di Cosimo
Piero di Cosimo, egl. Piero di Lorenzo, 1461/1462-1521, italiensk maler. Piero di Cosimo assisterede 1481-82 sin lærer Cosimo Rosselli (1439-1507) i Det Sixtinske Kapel i Rom.
Siden fik han eget værksted i Firenze og malede især mytologiske scener samt enkelte portrætter og religiøse billeder.
Piero di Cosimo var en meget eklektisk kunstner, men udviklede især i de mytologiske billeder en original stil og skabte en mystisk fantasiverden af stor poesi, ofte med et nederlandsk inspireret landskab og en naturalistisk skildring af dyr og planter, som det ses i Venus, Mars og Amor (udateret, Gemäldegalerie, Berlin) og Prokris' død (ca. 1500, National Gallery, London).